- Беләһегеҙме, республиканың төп активтарын һатыу иҡтисади хәлде насарайтты, тип әйтә алмайым. Юҡ. “Башнефть” тә, “Газпром нефтехим Салауат” та, “Урал тау-металлургия компанияһы” ла республика территорияһында ярайһы уҡ тотороҡло эшләй, һалым түләүҙәре тулыһынса индерелә. Ғөмүмән, был өс йыл элек тә шулай булған, хәлдең ниндәйҙер кимәлдә үҙгәреүе күҙәтелмәй. Улай ғына ла түгел, беҙ Салауат предприятиелары базаһында Рәсәй газ химияһы кластерын ойоштороуҙы күҙаллайбыҙ. Әле беҙ этиленды өҫтәмә етештереү һәм ҡеүәттәрҙе арттырыу өсөн Салауатты сеймал менән тәьмин итеү мәсьәләләрен тикшерәбеҙ. Бынан тыш, эре тоннажлы химиянан ахырғы продукция сығарыу буйынса предприятиелар төҙөү күҙаллана. “Башнефть” шулай уҡ Яңы Өфө нефть эшкәртеү заводында һәм Өфө нефть эшкәртеү заводында ҡеүәттәрен модернизациялауға әүҙем тотондо. Дөйөм алғанда, быйыл ғәмәлдәге ҡорамалдарҙы реконструкциялауға 15 миллиард һумға тиклем аҡса бүленәсәк. “Урал тау-металлургия компанияһы” яңы “Юбилей” ятҡылығы менән шахтаһын үҙләштереү буйынса ҙур эш алып бара. Ҡыҫҡаһы, бөтә инвесторҙар һәм предприятиелар әүҙем эшләй. Зарланырға сәбәп юҡ.